CELEX: 32022D0579
Language: el
Date: 2022-04-08 00:00:00
Title: Απόφαση (ΚΕΠΠΑ) 2022/579 του Συμβουλίου της 8ης Απριλίου 2022 για την τροποποίηση της απόφασης 2012/642/ΚΕΠΠΑ του Συμβουλίου σχετικά με περιοριστικά μέτρα λόγω της κατάστασης στη Λευκορωσία και της εμπλοκής της Λευκορωσίας στην ρωσική επίθεση κατά της Ουκρανίας

8.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 111/81
               
            
         ΑΠΟΦΑΣΗ (ΚΕΠΠΑ) 2022/579 ΤΟΥ ΣΥΜΒΟΥΛΙΟΥ
         της 8ης Απριλίου 2022
         για την τροποποίηση της απόφασης 2012/642/ΚΕΠΠΑ του Συμβουλίου σχετικά με περιοριστικά μέτρα λόγω της κατάστασης στη Λευκορωσία και της εμπλοκής της Λευκορωσίας στην ρωσική επίθεση κατά της Ουκρανίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 15 Οκτωβρίου 2012, το Συμβούλιο εξέδωσε την απόφαση 2012/642/ΚΕΠΠΑ (1) σχετικά με περιοριστικά μέτρα λόγω της κατάστασης στη Λευκορωσία και της εμπλοκής της Λευκορωσίας στην ρωσική επίθεση κατά της Ουκρανίας.
                  
               
                     (2)
                  
                  
                     Στις 24 Φεβρουαρίου 2022, ο Πρόεδρος της Ρωσικής Ομοσπονδίας εξήγγειλε τη διεξαγωγή στρατιωτικής επιχείρησης στην Ουκρανία και οι ρωσικές ένοπλες δυνάμεις εξαπέλυσαν επίθεση στην Ουκρανία, μεταξύ άλλων από την επικράτεια της Λευκορωσίας. Η εν λόγω επίθεση συνιστά κατάφωρη παραβίαση της εδαφικής ακεραιότητας, κυριαρχίας και ανεξαρτησίας της Ουκρανίας.
                  
               
                     (3)
                  
                  
                     Στις 2 Μαρτίου 2022, το Συμβούλιο εξέδωσε την απόφαση (ΚΕΠΠΑ) 2022/356 (2), με την οποία τροποποιήθηκε ο τίτλος της απόφασης 2012/642/ΚΕΠΠΑ και θεσπίστηκαν περαιτέρω περιοριστικά μέτρα λόγω της εμπλοκής της Λευκορωσίας στη ρωσική επίθεση κατά της Ουκρανίας.
                  
               
                     (4)
                  
                  
                     Στα συμπεράσματά του της 24ης Μαρτίου 2022, το Ευρωπαϊκό Συμβούλιο δήλωσε ότι η Ένωση παραμένει έτοιμη να κινηθεί γρήγορα με πρόσθετες συντονισμένες και αυστηρές κυρώσεις κατά της Ρωσίας και της Λευκορωσίας, προκειμένου να αποτρέψει αποτελεσματικά τις δυνατότητες της Ρωσίας να συνεχίσει την επίθεση.
                  
               
                     (5)
                  
                  
                     Δεδομένης της σοβαρότητας της κατάστασης, ενδείκνυται να απαγορευθεί η πώληση στη Λευκορωσία κινητών αξιών σε οποιοδήποτε επίσημο νόμισμα κράτους μέλους και να απαγορευθεί η πώληση, προμήθεια, μεταβίβαση ή εξαγωγή τραπεζογραμματίων σε οποιοδήποτε επίσημο νόμισμα κράτους μέλους στη Λευκορωσία.
                  
               
                     (6)
                  
                  
                     Ενδείκνυται επίσης να απαγορευθεί σε οποιαδήποτε επιχείρηση οδικών μεταφορών με έδρα στη Λευκορωσία η μεταφορά εμπορευμάτων οδικώς εντός του εδάφους της Ένωσης, συμπεριλαμβανομένης της διέλευσης.
                  
               
                     (7)
                  
                  
                     Απαιτείται περαιτέρω δράση της Ένωσης για την εφαρμογή του εν λόγω μέτρου.
                  
               
                     (8)
                  
                  
                     Η απόφαση 2012/642/ΚΕΠΠΑ θα πρέπει, κατά συνέπεια, να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2012/642/ΚΕΠΠΑ τροποποιείται ως εξής:
            
                        1)
                     
                     
                        στο άρθρο 2κγ, η παράγραφος 1 αντικαθίσταται από το ακόλουθο κείμενο:
                        
                           «1.   Απαγορεύεται η πώληση κινητών αξιών σε οποιοδήποτε επίσημο νόμισμα κράτους μέλους που εκδίδονται μετά τις 12 Απριλίου 2022 ή μεριδίων οργανισμών συλλογικών επενδύσεων που παρέχουν άνοιγμα σε τέτοιες αξίες, σε οποιονδήποτε Λευκορώσο υπήκοο ή φυσικό πρόσωπο κατοικεί στη Λευκορωσία ή σε οποιοδήποτε νομικό πρόσωπο, οντότητα ή φορέα με έδρα στη Λευκορωσία.»,
                        
                     
                  
                        2)
                     
                     
                        το άρθρο 2κδ αντικαθίσταται από το ακόλουθο κείμενο:
                        
                           «Άρθρο 2κστ
                           
                              1.   Απαγορεύεται η πώληση, προμήθεια, μεταβίβαση ή εξαγωγή τραπεζογραμματίων σε οποιοδήποτε επίσημο νόμισμα κράτους μέλους στη Λευκορωσία ή σε οποιοδήποτε φυσικό ή νομικό πρόσωπο, οντότητα ή φορέα στη Λευκορωσία, συμπεριλαμβανομένης της κυβέρνησης και της Κεντρικής Τράπεζας της Λευκορωσίας, ή προς χρήση στη Λευκορωσία.
                           
                           
                              2.   Η απαγόρευση της παραγράφου 1 δεν έχει εφαρμογή στην πώληση, προμήθεια, μεταβίβαση ή εξαγωγή τραπεζογραμματίων σε οποιοδήποτε επίσημο νόμισμα κράτους μέλους, με την προϋπόθεση ότι η εν λόγω πώληση, προμήθεια, μεταβίβαση ή εξαγωγή είναι αναγκαία για:
                              
                                          α)
                                       
                                       
                                          την προσωπική χρήση των φυσικών προσώπων που ταξιδεύουν στη Λευκορωσία ή των μελών των άμεσων οικογενειών τους που ταξιδεύουν μαζί τους ή
                                       
                                    
                                          β)
                                       
                                       
                                          τους επίσημους σκοπούς διπλωματικών αποστολών ή προξενικών υπηρεσιών ή διεθνών οργανισμών στη Λευκορωσία που χαίρουν ασυλίας σύμφωνα με το διεθνές δίκαιο.»,
                                       
                                    
                        
                     
                  
                        3)
                     
                     
                        παρεμβάλλεται το ακόλουθο άρθρο:
                        
                           «Άρθρο 2κστ
                           
                              1.   Απαγορεύεται σε οποιαδήποτε επιχείρηση οδικών μεταφορών με έδρα στη Λευκορωσία να μεταφέρει εμπορεύματα οδικώς εντός του εδάφους της Ένωσης, συμπεριλαμβανομένης της διέλευσης.
                           
                           
                              2.   Η απαγόρευση της παραγράφου 1 δεν εφαρμόζεται σε επιχειρήσεις οδικών μεταφορών που μεταφέρουν ταχυδρομείο ως καθολική υπηρεσία.
                           
                           
                              3.   Η απαγόρευση της παραγράφου 1 δεν εφαρμόζεται έως τις 16 Απριλίου 2022 στις μεταφορές εμπορευμάτων που άρχισαν πριν από τις 9 Απριλίου 2022, με την προϋπόθεση ότι το όχημα της επιχείρησης οδικών μεταφορών:
                              
                                          α)
                                       
                                       
                                          βρισκόταν ήδη στο έδαφος της Ένωσης στις 9 Απριλίου 2022 ή
                                       
                                    
                                          β)
                                       
                                       
                                          χρειάζεται να διέλθει από την Ένωση για να επιστρέψει στη Λευκορωσία.
                                       
                                    
                           
                              4.   Κατά παρέκκλιση από την παράγραφο 1, οι αρμόδιες αρχές κράτους μέλους μπορούν να επιτρέπουν τη μεταφορά εμπορευμάτων από επιχείρηση οδικών μεταφορών με έδρα στη Λευκορωσία, αν οι αρμόδιες αρχές έχουν καθορίσει ότι η εν λόγω μεταφορά είναι αναγκαία για:
                              
                                          α)
                                       
                                       
                                          την αγορά, εισαγωγή ή μεταφορά στην Ένωση φυσικού αερίου και πετρελαίου, συμπεριλαμβανομένων των προϊόντων διύλισης πετρελαίου, καθώς και τιτανίου, αλουμινίου, χαλκού, νικελίου, παλλαδίου και σιδηρομεταλλεύματος,
                                       
                                    
                                          β)
                                       
                                       
                                          την αγορά, εισαγωγή ή μεταφορά φαρμακευτικών, ιατρικών, γεωργικών προϊόντων και τροφίμων, συμπεριλαμβανομένων του σιταριού και των λιπασμάτων των οποίων η εισαγωγή, αγορά και μεταφορά επιτρέπεται δυνάμει της παρούσας απόφασης,
                                       
                                    
                                          γ)
                                       
                                       
                                          ανθρωπιστικούς σκοπούς ή
                                       
                                    
                                          δ)
                                       
                                       
                                          τη λειτουργία διπλωματικών και προξενικών αντιπροσωπειών της Ένωσης και των κρατών μελών στη Λευκορωσία, συμπεριλαμβανομένων των αντιπροσωπειών, των πρεσβειών και των αποστολών, ή διεθνών οργανισμών στη Λευκορωσία που χαίρουν ασυλίας σύμφωνα με το διεθνές δίκαιο.
                                       
                                    
                           
                              5.   Το οικείο κράτος μέλος ενημερώνει τα άλλα κράτη μέλη και την Επιτροπή για κάθε άδεια την οποία χορηγεί βάσει της παραγράφου 4 εντός δύο εβδομάδων από τη χορήγηση της άδειας.».
                           
                        
                     
                  
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 8 Απριλίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  Απόφαση 2012/642/ΚΕΠΠΑ του Συμβουλίου, της 15ης Οκτωβρίου 2012, σχετικά με περιοριστικά μέτρα λόγω της κατάστασης στη Λευκορωσία και της εμπλοκής της Λευκορωσίας στην ρωσική επίθεση κατά της Ουκρανίας (ΕΕ L 285 της 17.10.2012, σ. 1).
         
            (2)  Απόφαση (ΚΕΠΠΑ) 2022/356 του Συμβουλίου, της 2ας Μαρτίου 2022, για την τροποποίηση της απόφασης 2012/642/ΚΕΠΠΑ σχετικά με περιοριστικά μέτρα λόγω της κατάστασης στη Λευκορωσία (ΕΕ L 67 της 2.3.2022, σ. 103).